जाँच आयोग फिर यह देखे कि भारत के खिलाड़ियों ने इतने पदक कैसे जीत लिए? क्या दूसरे मुल्कों ने केवल फिसड्डी खिलाड़ी मैलबर्न में भेजे थे या फिर भारत से जो खिलाड़ी मैलबर्न गए, उनका चयन राजनीतिक सिफ़ारिशों को नज़रअंदाज़ करके केवल योग्यता, दमखम और मैरिट के आधार पर हुआ? यह भी जाँच होनी चाहिए कि बिना समुचित खेल-सुविधाओं के भी, इन खिलाड़ियों ने पदक जीतने का दुस्साहस कैसे कर दिखाया? जाँच इस बात की भी होनी चाहिए कि हमारे पदक जीतने वाले सूरमाओं ने किसी ख़ास आयुर्वैदिक कंपनी के च्यवनप्राश का सेवन किया था या किसी बहुराष्ट्रीय कंपनी द्वारा विकसित कोई सुपरपॉवर कैपसूल वगैरह खाया था? इसके अलावा यह जाँच भी होनी चाहिए कि जो खिलाड़ी पदक जीतकर आए हैं, कहीं वे बाबा रामदेव के सिखाए योग तो नहीं करते थे? अगर पदक जीतना बाबा रामदेव जी के योग करिश्मे का ही नतीजा है तो फिर देश की खेल नीति में योगा को अनिवार्य क्यों नहीं कर दिया जाता ताकि हमारा मुल्क ज़्यादा से ज़्यादा पदक जीत सके?